CELEX: 32020D1237
Language: hu
Date: 2020-08-25 00:00:00
Title: A Bizottság (EU) 2020/1237 határozata (2020. augusztus 25.) az Egyesült Királyságnak az (EU) 2020/698 európai parlamenti és tanácsi rendelet 3. és 11. cikkében meghatározott egyes időszakok meghosszabbítására való felhatalmazásáról (az értesítés a C(2020) 5757. számú dokumentummal történt) (Csak az angol nyelvű szöveg hiteles)

31.8.2020   
               
               
                  HU
               
               
                  Az Európai Unió Hivatalos Lapja
               
               
                  L 282/22
               
            
         A BIZOTTSÁG (EU) 2020/1237 HATÁROZATA
         (2020. augusztus 25.)
         az Egyesült Királyságnak az (EU) 2020/698 európai parlamenti és tanácsi rendelet 3. és 11. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2020) 5757. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, valamint egyes időszakos ellenőrzések és továbbképzések elhalasztásával kapcsolatos egyedi és átmeneti intézkedéseknek a Covid19-járványra tekintettel történő megállapításáról szóló, 2020. május 25-i (EU) 2020/698 európai parlamenti és tanácsi rendeletre (1) és különösen annak 3. cikke (3) bekezdésére és 11. cikke (4) bekezdésére, összefüggésben a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből való kilépéséről szóló megállapodás 131. cikkével,
         mivel:
         
                     (1)
                  
                  
                     Az (EU) 2020/698 rendelet 3. cikkének (1) bekezdése meghosszabbítja azon vezetői engedélyek érvényességét, amelyek egyébként 2020. február 1. és 2020. augusztus 31. között jártak volna le.
                  
               
                     (2)
                  
                  
                     Az (EU) 2020/698 rendelet 11. cikkének (2) bekezdése meghosszabbítja a mozdonyvezetői engedélyek tulajdonosai által elvégzendő időszakos ellenőrzésekre vonatkozó azon határidőket, amelyek egyébként 2020. március 1. és 2020. augusztus 31. között jártak volna le vagy járnának le.
                  
               
                     (3)
                  
                  
                     2020. július 31-én kelt levelében az Egyesült Királyság indokolással ellátott kérelmet nyújtott be az említett rendelet 3. cikkének (1) bekezdésében meghatározott, 2020. február 1. és 2020. augusztus 31. közötti időszak négy hónappal, valamint az említett 3. cikk (1) bekezdésében meghatározott hét hónapos időszak négy hónappal történő meghosszabbításának engedélyezése iránt. Az említett levélben az Egyesült Királyság továbbá indokolással ellátott kérelmet nyújtott be az említett rendelet 11. cikkének (2) bekezdésében meghatározott, 2020. március 1. és 2020. augusztus 31. közötti időszak négy hónappal történő meghosszabbításának engedélyezése iránt.
                  
               
                     (4)
                  
                  
                     A 2006/126/EK európai parlamenti és tanácsi irányelv (2) alapján kiállított vezetői engedélyek tekintetében – az Egyesült Királyság által szolgáltatott információk alapján – Nagy-Britanniában a vezetői engedélyeket és a forgalombahelyezési engedélyeket kiadó hivatal (Driver and Vehicles Licensing Agency, DVLA) felelős a vezetői engedélyek kiadásáért, és 49 millió, vezetői engedéllyel rendelkező személy és több mint 40 millió, nyilvántartásba vett jármű-üzembentartó adataival rendelkezik. A DVLA havonta átlagosan 1,6 millió levelet kap. Bár a DVLA online kommunikációs csatornái a világjárvány teljes ideje alatt rendelkezésre állnak, vannak olyan ügyek, amelyeket csak igazoló dokumentumokat tartalmazó, papíralapú kérelem benyújtásával lehet lezárni. Bizonyos körülmények között a vezetői engedélyek megújítása is idetartozik. A DVLA minden hónapban több mint 200 000, papíralapú megújítási kérelmet kap, mely kérelmek egy része a vezetői engedélyek, illetve a 70 éves vagy annál idősebb járművezetők esetében a járművezetési jogosultság érvényességi idejének meghosszabbítására vonatkozik. A papíralapú kérelmet benyújtó személyek közé tartoznak azok a hivatásos gépjárművezetők is, akiknek meg kell újítaniuk a tehergépkocsik és/vagy buszok vezetésére vonatkozó engedélyüket, valamint azok, akiknek egészségügyi okokból korlátozott vezetői engedélyt kell megújítaniuk. Az Egyesült Királyság úgy véli, hogy a kérelmek feldolgozása és a megújított engedélyek kiállítása céljából mindez jelentős számú alkalmazott jelenlétét teszi szükségessé a DVLA vezetői engedélyek kiállításával foglalkozó épületében. Észak-Írországban a vezetői engedélyek megújítását a vezetők és gépjárművek ügyeivel foglalkozó hivatal (Driver and Vehicle Agency, DVA) végzi, amely a vezetői engedélyek megújítására vonatkozó kapacitás tekintetében a DVLA-hoz hasonló korlátokkal szembesül.
                  
               
                     (5)
                  
                  
                     A Covid19-világjárvány terjedésének megelőzése és megfékezése érdekében március 26-án Angliában és Walesben intézkedéseket vezettek be bizonyos vállalkozások és létesítmények bezárása, valamint az állampolgárok mozgását és összejöveteleit érintő korlátozások bevezetése céljából (The Health Protection (Coronavirus, Restrictions) (England) Regulations 2020; The Health Protection (Coronavirus Restrictions) (Wales) Regulations 2020); Skóciában március 28-án (the Health Protection (Coronavirus) (Restrictions) (Scotland) Regulations 2020), Észak-Írországban szintén március 28-án (The Health Protection (Coronavirus, Restrictions) Regulations (Northern Ireland) 2020) került sor ilyen intézkedésekre.
                  
               
                     (6)
                  
                  
                     Az Egyesült Királyság által szolgáltatott információk szerint a DVLA 6 000 alkalmazottat foglalkoztat, akik túlnyomórészt egyetlen épületben végzik a vezetői engedélyek kiadásával kapcsolatos valamennyi feladatot. A Covid19-világjárvánnyal kapcsolatos korlátozások idején a DVLA-nak 6 000-ről 800-ra kellett csökkentenie a helyszínen dolgozók létszámát, a korlátozások korai szakaszában pedig mindössze 300 alkalmazott tartózkodhatott az épületben. Emiatt a DVLA nem volt képes az ügyek szokásos volumenét feldolgozni. Rendes körülmények között a DVLA havonta körülbelül 140 000 papíralapú megújítási kérelmet dolgoz fel. 2020 áprilisában a feldolgozott mennyiség 13 000 alá csökkent, és 2020 májusában sem sikerült teljesen elérnie a 30 000-et.
                  
               
                     (7)
                  
                  
                     Bár a hivatal mindent megtesz a kapacitás növelése érdekében, a közösségi kontaktusok jogilag megkövetelt korlátozása továbbra is nagymértékben meghatározza azok létszámát, akik a DVLA-nál a kérelmek feldolgozása céljából rendelkezésre állnak. A DVLA-nak helyet adó Wales jogszabályai értelmében a szervezeteknek minden észszerű intézkedést meg kell tenniük annak biztosítására, hogy bizonyos helyiségekben fenntartható legyen a kétméteres távolság. A vezetői engedélyek kiállításával foglalkozó épületben jelenleg egyszerre mintegy 1 600 alkalmazott tartózkodhat, ami 75 %-os csökkenést jelent a Covid19 előtti helyzethez képest. Emiatt a DVLA jelenleg jóval kevesebb megújítási kérelmet képes feldolgozni és megújított engedélyt kiadni, mint havi 200 000, és legkorábban 2021-ben fog visszatérni a normál kapacitáshoz.
                  
               
                     (8)
                  
                  
                     Az Egyesült Királyság által szolgáltatott információk szerint a jelenlegi előrejelzések alapján a DVLA-hoz 2020. szeptember 1. és 2020. december 31. között körülbelül 1,5 millió vezetői engedély megújítása iránti kérelem fog beérkezni. A DVLA becslése szerint ebből mintegy 200 000 papíralapú kérelem érkezik majd be az említett időszakban havonta.
                  
               
                     (9)
                  
                  
                     Az Egyesült Királyság által szolgáltatott információk szerint a DVLA továbbra is kiegészítő intézkedéseket hajt végre a jelentős létszámhiány hatásainak enyhítésére. Ezek az intézkedések azonban nem elegendőek ahhoz, hogy a DVLA képes legyen havi 200 000 papíralapú megújítási kérelem feldolgozására. Ez a helyzet annak ellenére alakult ki, hogy a meghozott intézkedések átfogóak, és többek között a kérelmek rendes munkaidőn kívüli feldolgozását célzó, többműszakos munka bevezetésére, a személyzet létszámának növelésére és elhelyezésére, valamint további irodahelyiségek bérlésére irányulnak annak érdekében, hogy nagyobb mennyiségű vezetői engedélyt lehessen kiadni, egyúttal betartva a közösségi kontaktusok korlátozására irányuló, a Covid19 hatásainak enyhítését célzó előírásokat. Jóllehet az említett intézkedések elősegítik a normál kapacitáshoz való visszatérést 2021-ben, nem lesznek elegendőek ahhoz, hogy a DVLA 2020 szeptembere és decembere között ismét 200 000 papíralapú engedélyt újíthasson meg havonta.
                  
               
                     (10)
                  
                  
                     Az Egyesült Királyság által ismertetett információk alapján a DVA (Észak-Írország) 2020. március 27-én bezárta irodáit, és leállította a papíralapú kérelmek feldolgozását. A távmunkában dolgozó munkatársak az online eszközökön keresztül benyújtott kérelmeket fel tudták dolgozni, a papíralapú kérelmekkel azonban nem tudtak foglalkozni. A DVA időközben – eleinte a kulcsfontosságú munkavállalók kérelmeinek feldolgozása céljából – fokozatosan növelte az irodába berendelt személyzet számát, és további ideiglenes irodahelyeket biztosított annak érdekében, hogy az irodában dolgozók betarthassák a közösségi távolságtartási szabályokat. A személyzet egy része jelenleg továbbra is távmunkában dolgozik. Bár a korlátozások enyhülnek, a jelenleg is érvényes korlátozások miatt nehézségekbe ütköznek azok, akiknek orvoshoz kell fordulniuk, hogy beszerezzék a vezetői engedély iránti kérelmük alátámasztására szolgáló orvosi igazolásokat. Akárcsak a DVLA esetében, a korlátozások esetleges újbóli bevezetése tovább akadályozná a DVA azon képességét, hogy feldolgozza a kérelmeket.
                  
               
                     (11)
                  
                  
                     Az Egyesült Királyság által benyújtott információk szerint a normalitáshoz való visszatérést az is akadályozza, hogy sok járművezető nem tudta megújítani engedélyét. 2020 márciusában egyes lakossági csoportok – köztük a Covid19 okozta betegség súlyos lefolyási kockázatának különösen kitett, illetve a klinikailag rendkívül veszélyeztetett személyek – azt az ajánlást kapták, hogy tartsanak be szigorúbb szabályokat, és teljes egészében szüntessék meg a másokkal való kontaktust. Emiatt az említett csoportokba tartozó gépjárművezetők nem tudták beszerezni a szükséges dokumentumokat, illetve nem tudták elvégeztetni a vezetői engedélyük megújítására irányuló papíralapú kérelemhez szükséges orvosi vizsgálatot. Jóllehet az Egyesült Királyságban enyhülnek a korlátozások, és a járművezetők már egyre több ügyet el tudnak intézni, számos korlátozás továbbra is érvényben van. Ez azt jelenti, hogy e járművezetők némelyike továbbra sem tudja benyújtani a megújítási kérelem benyújtásához szükséges dokumentumok mindegyikét. Mi több, a korlátozásokat eltérő ütemben enyhítik az Egyesült Királyság egyes országrészeiben, ami tovább bonyolítja a helyzetet.
                  
               
                     (12)
                  
                  
                     Az Egyesült Királyság által benyújtott információk szerint a 70 éves vagy annál idősebb polgárok és a bizonyos betegségekben szenvedők sokszor arra törekednek, hogy minimálisra csökkentsék a másokkal való érintkezést, és nem kívánnak postahivatalokat vagy fotófülkéket felkeresni, hogy beszerezzék a papíralapú kérelem elkészítéséhez szükséges dokumentumokat. Az előrejelzések szerint a 2020 szeptemberétől 2020. december 31-ig tartó időszakban mintegy 650 000 70 éves vagy annál idősebb gépjárművezető vezetői engedélyét kellene megújítani. Ez azt jelenti, hogy a határidő újabb meghosszabbítása nélkül e 650 000 gépjárművezető egy része 2020 szeptemberétől elveszítheti járművezetési jogosultságát.
                  
               
                     (13)
                  
                  
                     Ami a mozdonyvezetőkre vonatkozóan a 2007/59/EK európai parlamenti és tanácsi irányelv (3) szerint elvégzendő időszakos ellenőrzéseket illeti, az Egyesült Királyság úgy véli, hogy az – legalábbis egyes mozdonyvezetők esetében – valószínűleg 2020. augusztus 31. után is kivitelezhetetlen marad.
                  
               
                     (14)
                  
                  
                     Az Egyesült Királyság által szolgáltatott információk szerint 2020. március 26. és 2020. július 4. között a mozdonyvezetők időszakos orvosi ellenőrzésének jelentős részét felfüggesztették a kormány által a Covid19 terjedésének megakadályozása érdekében bevezetett szigorú ellenőrzések miatt. A korlátozások 2020 májusának elején enyhültek, és az országban fokozatosan megkezdték az időszakos orvosi vizsgálatok végzését. Az Egyesült Királyság iránymutatást adott ki arra vonatkozóan, hogy a Covid19 terjedésének megakadályozását célzó hatályos intézkedések alkalmazása mellett miként kell elvégezni az időszakos ellenőrzéseket. Jóllehet a közösségi kontaktusok korlátozására vonatkozó szabályok enyhülése lehetővé tette néhány időszakos ellenőrzés elvégzését, a 2020 márciusa és 2020 júliusa közötti időszakra beütemezett orvosi vizsgálatok jelentős részének felfüggesztése számos elmaradáshoz vezetett, és e vizsgálatokat még el kell végezni.
                  
               
                     (15)
                  
                  
                     Az Egyesült Királyság által szolgáltatott információk szerint az (elhalasztott) orvosi vizsgálatok felhalmozódása azt jelenti, hogy a havi átlagos 250 orvosi vizsgálaton felül 162 időszakos orvosi vizsgálatot kell elvégezni 2020 decemberének végéig. Mindez tovább fogja növelni az ilyen időszakos ellenőrzéseket végző orvosok munkaterhét, a mozdonyvezetőknek pedig jelentős távolságokat kell megtenniük a következő egészségügyi létesítményig, amennyiben saját városukban esetlegesen korlátozó intézkedések vannak érvényben.
                  
               
                     (16)
                  
                  
                     Az Egyesült Királyság által szolgáltatott információk szerint a mozdonyvezetők egészségügyi alkalmasságának és szaktudásának ellenőrzése keretében a közösségi kontaktusok korlátozása és a kiegészítő higiéniai követelmények miatt a szokásosnál kevesebb ügy zárható le. Ez tovább nehezíti az időszakos ellenőrzések terén bekövetkezett elmaradások felszámolását. Ezen túlmenően mindaddig, amíg a Covid19 a lakosság körében jelen van, számos, különösen veszélyeztetett mozdonyvezető várhatóan továbbra sem lesz képes arra, hogy felkeresse valamely egészségügyi létesítményt vagy tesztközpontot.
                  
               
                     (17)
                  
                  
                     Az Egyesült Királyságot ezért fel kell hatalmazni az (EU) 2020/698 rendelet 3. cikkének (1) bekezdésében meghatározott, 2020. február 1. és 2020. augusztus 31. közötti időszak, valamint az említett cikkben meghatározott hét hónapos időszak meghosszabbítására. Emellett az Egyesült Királyságot fel kell hatalmazni az (EU) 2020/698 rendelet 11. cikkének (2) bekezdésében meghatározott, 2020. március 1. és 2020. augusztus 31. közötti időszak négy hónappal történő meghosszabbítására,
                  
               ELFOGADTA EZT A HATÁROZATOT:
         
            1. cikk
            Az Egyesült Királyság felhatalmazást kap arra, hogy az (EU) 2020/698 rendelet 3. cikkének (1) bekezdésében és 11. cikkének (2) bekezdésében meghatározott időszakokat az alábbiak szerint meghosszabbítsa:
            
                        a)
                     
                     
                        az (EU) 2020/698 rendelet 3. cikkének (1) bekezdésében meghatározott, 2020. február 1. és 2020. augusztus 31. közötti időszak négy hónappal meghosszabbodik;
                     
                  
                        b)
                     
                     
                        az (EU) 2020/698 rendelet 3. cikkének (1) bekezdésében meghatározott hét hónapos időszak négy hónappal meghosszabbodik;
                     
                  
                        c)
                     
                     
                        az (EU) 2020/698 rendelet 11. cikkének (2) bekezdésében meghatározott, 2020. március 1. és 2020. augusztus 31. közötti időszak négy hónappal meghosszabbodik.
                     
                  
         
            2. cikk
            Ennek a határozatnak Nagy-Britannia és Észak-Írország Egyesült Királysága a címzettje.
         
         
            Kelt Brüsszelben, 2020. augusztus 25-én.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 165., 2020.5.27., 10. o.
         
         
            (2)  Az Európai Parlament és a Tanács 2006/126/EK irányelve (2006. december 20.) a vezetői engedélyekről (HL L 403., 2006.12.30., 18. o.).
         
            (3)  Az Európai Parlament és a Tanács 2007/59/EK irányelve (2007. október 23.) a közösségi vasúti rendszereken mozdonyokat és vonatokat működtető mozdonyvezetők minősítéséről (HL L 315., 2007.12.3., 51. o.).